Western på arabisk
EVENTYR/DRAMA 

Storbritannia/Jordan 2014 

Originaltittel: 
Theeb 

Regi: 
Naji Abu Nowar 

Skuespillere: Jacir Eid, Hassan Mutlag, Hussein Salameh, Marji Audeh, Jack Fox 

Manus: 
Bassel Ghandour, Naji Abu Nowar 

Musikk: 
Jerry Lane 

Aldersgrense: 
12 år 

Denne jordanske filmen er praktisk talt for en western å regne. 
Den har mennene, den har naturen og den har skjebnedramaet: 
Du trenger i grunnen bare å bytte ut kamelene med hester og beduinene med indianere, så har du en John Ford-film. 
Og dypere sett handler «Theeb — Ulven», akkurat som så mange westerns, om hvordan tradisjonelle kulturer blir revet fra hverandre av den såkalte «sivilisasjonens» inntog. 

Året er 1915, stedet er ørkenen i det nåværende Saudi-Arabia. 
Her lever 10 år gamle Theeb og stammen hans ennå på tradisjonelt beduinvis. 
Men fremskrittet, i form av jernbanen, rykker stadig nærmere. 
Og med den følger blodige konflikter. 
En dag kommer en britisk soldat for å be stammen om deres hjelp i krigen mot tyrkerne. 

Theeb - guttungen som i begynnelsen av filmen synes det er vanskelig å slakte en geit, men som skal bli utsatt for uendelig mye hardere prøvelser - spilles med fabelaktig troverdighet av Jacir Eid. 
Jacir trenger aldri mer enn et blikk for å få frem hva som skjer i Theebs hode. 
I samspill med regissør Naji Abu Nowars økonomiske historiefortelling og velkomponerte ørkentablåer, løfter han «Theeb - Ulven» til å bli noe langt mer opprivende enn den gjengse western. 
